
DEL 1

«DETTE ER KVINNEN I MITT LIV . . .»


1

– Skal du gjennomgå bøkene? spurte Hans Fredrik og kikket skrått opp på Vanda fra papirene. Han hadde rullet opp skjorteermene og kneppet opp vesten der han satt bak skrivebordet sitt. Det var knapt nok plass til å legge fra seg noe på bordplaten. Vanda visste ikke om hun skulle ta det som et tegn på at handelen gikk strålende. Det så iallfall ut som om han hadde mye å gjøre. Fingertuppene hadde blekkflekker, og han strøk seg fort over den bleknende barten – da var han enten urolig eller travel. Det var sparsomt med lys i det trange rommet, men lyst nok til at Vanda så det sikkert ikke var tørket støv i handelens innerste gemakker siden hun var dratt østover til Russland høsten før, men det lot ikke til å sjenere hennes kompanjong i noen grad. De færreste mannfolkene hadde øyne for slikt.

– Vi må snakke sammen, erklærte Vanda.

Han la fra seg papirene og hevet brynene, men heller ikke mer enn det.

Vanda så seg fort omkring. Ikke bare var det skittent og støvete i det lille, vindusløse værelset – det var heller ingen sitteplass for besøkende; av den enkle grunn at besøkende ikke skulle ha innpass i handelens hjerte. Vanda måtte ut i selve kramboden for å finne en krakk hun kunne sitte på. Hun lukket døren bak seg og satte krakken foran den, så fikk hun hvile ryggen mot døren. Hans Fredrik foldet hendene foran den magre kroppen og kikket avventende på henne. Vanda merket seg at hårfestet hans var krøpet enda litt høyere opp.

– Jeg har tenkt, sa hun bestemt. Det var dette tonefallet hun brukte overfor grossistene når hun prutet på varer. Det samme hun så seg nødt til å bruke når utestående gikk over halve dusinet sider i skyldbøkene under disken.

– Tenkt? Huff da!

Hans Fredrik mente sikkert ikke å være spottende. Det var et forsøk på en artighet fra hans side. Ikke helt vellykket sett med Vandas øyne. Hun bet tennene sammen og visste med seg selv at han også hadde gode sider. De var kanskje ikke så utpreget som alle sidene hun irriterte seg over, men de fantes. Den åpne, lyse og glade Hans Fredrik hadde hun kjent i bare noen uker for så lenge siden at hun ikke ville bla dem frem i de gamle minnene. Et øyeblikk lurte hun på om hun virkelig ville dette. Om det hadde noen hensikt. Fortsatt hadde hun overtaket, men det ville ikke nødvendigvis forbli slik. Hun forutså at hun kanskje måtte oppgi noe av det hun hadde tatt for gitt helt siden Joachim kom inn i livet hennes og berget henne fra skammen og ydmykelsen.

Hun var klar for det.

Det viktigste var å sikre døtrenes og handelens fremtid slik at navnet Arent skulle ha den samme aktverdige klangen som det hadde hatt i Joachims tid. Vanda Ivanova forble uviktig i den sammenhengen. Hun måtte skape den tryggheten som sikret barna og handelen. Sikre dem mot alle tenkelige anslag. Og hun kunne ikke vente med det. Det hadde vært et sjansespill å ta Amalie med seg til Arkhangelsk, men Vanda hadde regnet med at hun ville klare å holde henne borte fra kirkegården og Petras grav. Hun hadde ikke forutsett kjærligheten mellom Amalie og Anton. Snart skulle Hans Fredriks søster følge med broren hennes tilbake til Arkhangelsk. Hun skulle bo der. Før eller siden ville hun få vite om Vandas aller største hemmelighet – og ingen i familien Smetanin kunne kreve av henne at hun skulle glemme sin lojalitet til broren.

– Jeg synes at vi skulle gifte oss, sa Vanda med tydelig røst.

Hans Fredrik ble ved å stirre på henne. Brynene søkte oppover. Han var ikke sikker på om han hadde hørt riktig. Og hadde hun virkelig sagt det han syntes hun hadde sagt, var han like fullt langt fra sikker på om hun mente det på alvor. Vanda var den mest uforutsigbare kvinnen han noensinne hadde kjent. Uforutsigbar, men ikke ondskapsfull. Hun hadde klare opptrukne moralske grenser. Å spille ham et pek som dette ville være rent ut stygt. Hans Fredrik trodde ikke hun hadde det i seg å såre noen så dypt. Selv ikke ham.

– Hva sier du? Vanda lød utålmodig, nesten irritert over at han ikke svarte med det samme. Hun mislikte tanken på å ydmyke seg. Følelsen av at hun hadde gjort det i tilstrekkelig grad allerede, var påtrengende. Det banket i tinningene hennes. Hun fikk lyst til å trekke tilbudet tilbake før han rakk å si noe som helst. Det var ikke et frieri i egentlig forstand. Det var et tilbud, et forslag – som en forretning, noe han burde møte med intens takknemlighet, han som gjentatte ganger hadde nærmet seg henne nettopp for å lirke seg mot muligheten for et ekteskap. Hun bød ham det – bunnet i fornuft, i det rasjonelle, ikke i flyktige følelser som var ild og luft og stjerneskudd. Hun viste ham hvordan de kunne bygge den mest tenkelig solide grunnmuren for et varig felles liv. Kjærlighet var noe helt annet. Det hørte ikke til mellom dem. De hadde ikke råd til å hensynke i svermerier.

– Det er ditt alvor? spurte Hans Fredrik og kjente at stemmen sprakk sammen med de tørre leppene. Hun så ut som hun mente det, men han våget ikke å være sikker. Det hele var uvirkelig. Hittil hadde hun bedt ham tie hver gang han ga henne noe som minnet om en kompliment. At hun var den som foreslo et ekteskap mellom dem, kunne han slett ikke begripe.

– Det var det i alle fall inntil nylig. Vanda klemte den ene handa omkring den andre og så nesten engstelig ut. Nesten usikker. Sårbar – slik han ofte hadde husket henne. Nesten ung.

– Hvorfor? spurte Hans Fredrik. Han kjente ikke seg selv igjen. Han ble  spak, lik en flau vind, han som var vant til å ta kvinner med storm. Dette hadde han ofte nok tenkt på – muligheten for et ekteskap med henne. Han hadde for lengst sett hvordan de fleste av hans ambisjoner kunne oppfylles gjennom en slik forbindelse. Det ville sikre ham – gjøre ham til herre i handelen for all overskuelig fremtid. Han hadde bekymret seg for hva slags mann Vanda til slutt ville velge å gifte seg med, for han hadde ikke trodd at hun ville forbli ugift. Vanda Ivanova var en altfor livsglad kvinne til å godta en slik skjebne. Hun var ikke eslet til å være enkemadam på ubestemt tid. Hans Fredrik hadde fryktet at den nye ektemannen ville hevde sin rett i forretningen med større tyngde enn det Vanda gjorde. Hun hadde visst om hans bekymringer, og hun hadde avslått å høre noe snakk om det de gangene han hadde ønsket å prate. Hun hadde ikke engang tillatt ham å snakke om følelsene han hadde for henne.

Og nå dette; hun som foreslo at de skulle gifte seg. Hun var i sannhet uforutsigbar. Perlende som champagne. Snarere til å snu seg rundt enn silda. Og full av baktanker, som katten der den jaktet på mus i bakgården.

– Hva får du ut av et ekteskap med meg? spurte han og satte de klare, blå øynene i henne, som om han kunne se inn i tankene hennes og avsløre hva som lå bak hennes uventede sinnsstemning. – Ikke lyv! ba han rolig. – Jeg er for gammel til å tro på voldsomme følelser. De skyver vi til side, for vi vet at du ikke har dem for meg.

Ikke ennå, tenkte han.

Vanda strøk handflatene mot skjørtet. Hun hadde kanskje ikke ventet at Hans Fredrik skulle kaste seg om halsen på henne, men hun hadde trodd at han ville godta det. Hun trodde fortsatt at han ville si ja, men det passet ham å  sette henne på pinebenken.

– Jeg har hatt tid til å tenke i løpet av vinteren, sa hun og holdt seg så tett inntil sannheten som hun formådde. Hun hadde hukommelse god nok til å lyve, men hun likte å ha orden i sysakene. – Og jeg kom til at det som er best for mine barn og for din datter, Hans Fredrik, er at vi ikke bare er kompanjonger i forretningen. Det som sikrer dem best, er at vi inngår ekteskap.

– Barna? Han så skjevt på henne og ristet på hodet: – Hør på deg selv, Ivanova! Barna! Du tenker på handelen, min gode madam! Det beste for handelen er at den holdes innen en familie. Øynene hans ble smale, men han tilsto for seg selv at han også beundret henne. Hennes pasjon for handelen var forbilledlig. Den lignet nesten det han selv følte for forretningen. Han tvilte på om noen andre ville forstå dem, og slett ikke dem som var født inn i en velstående og mektig familie. De kunne ikke skjønne underet som lå i tryggheten som handelen ga. Men Vanda forsto, selv om hun kom fra et større hjem enn det han selv hadde gjort i sin barndom. Innsikten hennes i dette var nok til at han visste at hun ville bli den perfekte hustru for ham. Han kunne ha forelsket seg i Vanda bare for den siden ved henne, men hun hadde så uendelig mye mer ved seg, og det meste betok ham. Men det var livsfarlig å gi henne lillefingeren. Hun måtte aldri få vite at hun hadde noe tak på ham.

– En hvilken som helst ektemann vil ikke tillate sin hustru å arbeide utenfor hjemmet, sa han. – Ulikt meg. Var det slik du tenkte?

Vanda trakk på skuldrene. Hun aktet ikke å gi fra seg det tøyletaket hun hadde når det gjaldt handelen. Men hun var ikke dum; hun måtte ikke styre den fra selve kramboden. Hun kunne sitte i biblioteket hjemme, med utsikt mot havna og Tromsdalstinden og gjøre nøyaktig den samme jobben. Hun ville aldri gi opp den muligheten hun hadde til å bestemme hva som var bra for forretningen. Hun ville aldri gi opp sin innflytelse i Huset Arent. Joachim hadde betrodd henne ansvaret sammen med arven. Men hun kunne gå med på å bli mindre synlig.

– Hva en hvilken som helst ektemann måtte mene, er uviktig. Du tror ikke egentlig at jeg er så grunn, sa Vanda og smilte så han ikke skulle forstå hva som foregikk bak det uskyldige ansiktet hennes. – Du gir meg vel litt mer tiltro enn som så. Om tidene skulle bli dårlige, ville det være klokere om forretningen skulle fø bare en familie. To husholdninger tapper oss der vi kunne ha lagt oss opp trygghet. Det er tall som du også kan forstå, Hans Fredrik.

Han nikket og vippet på stolen. Tallene var tydelige nok. Ville han ha henne? Milde skaper, det var ikke spørsmål om det. Han hadde vært fullstendig gal etter Vanda. Ingen annen kvinne hadde han ønsket seg så sterkt som henne. Ingen annen kvinne hadde gitt ham så mye motstand som nettopp Vanda Ivanova. Han hadde vært så forelsket at han virkelig hadde tenkt på å forlate Johanne for Vandas skyld – for så å hente henne. Han hadde trodd at det skulle blitt mulig. Og da hun kom til Tromsø som Joachims hustru, trodde han først at det var på grunn av ham selv – at hun hadde fulgt etter ham, at hun hadde giftet seg med Joachim som et slags offer på kjærlighetens alter, delvis for å straffe ham. Så dum hadde han vært!

Men selv etter at han hadde forstått at Vanda var blitt Joachim Arents kone av kjærlighet til Joachim og ikke av noen annen grunn, hadde han dagdrømt om henne. Han hadde sett fremover. Da Johanne døde, hadde han gitt seg selv et løfte om å vente på Vanda. Joachim var en gammel mann, og han kunne ikke leve evig. Vanda kom til å bli en ung enke. Og han skulle være der – i hennes nærhet – så han kunne få sjansen til å vinne henne tilbake.

Slik hadde han tenkt det. Han skulle sjarmere seg bak forsvarsverkene hennes. Ta henne med storm slik han hadde fått henne til å falle blindt for ham for lenge siden – i løpet av noen vidunderlige vintermåneder i Arkhangelsk. Det skulle være ball og musikk og latter og glede, akkurat som da. Og Vanda skulle se på ham med det samme blikket som hadde tilbedt ham da.

Det skulle ikke være fornuft og iskald beregning og det som lønte seg mest for handelen – eller hva som lønte seg best for begges barn. Han hadde hatt lidenskap i tankene, han som ikke så seg selv som noen romantisk skapning.

– Hva sier du? spurte Vanda.

– Og om vi inngår ekteskap, vil det selvsagt bety at jeg også må godta min søsters forbindelse med din bror? spurte han. De knyttet seg ikke bare til hverandre. De bar med seg hver sine, liv. Familier. Bånd av vennskapelig og forretningsmessig art. De skulle godtas – eller ofres for at begge skulle kunne leve langs den gylne middelveien.

– Amalie er lykkelig gift med Anton, svarte Vanda. Hun understreket dette med lykkelig. – De vil fortsatt være gift om du ikke godtar det, Hans Fredrik. Men din søster ville bli glad dersom du var anstendig nok til å glede deg på hennes vegne.

Hans Fredrik smilte. Han kunne ikke hjelpe for at han beundret Vanda. Hun var kanskje ikke så ettergivende som han helst ville ha sin kvinne, men på den annen side kunne hun ikke sammenlignes med noen andre – det ville være urettferdig overfor alle de andre kvinnene. Det var så mye ved henne som ingen andre hadde. Vanda var satt sammen på et vis som tiltalte ham og irriterte ham, som gjorde ham avsindig og full av begjær.

– Ja vel. Han trakk pusten: – Hvordan ser du for deg et ekteskap mellom oss, Ivanova? Ville det bli en forbindelse kun i navnet? Hvilket værelse i ditt store hus vil du henvise meg til?

Hun løftet haken og var rolig da hun sa: – Dersom vi gifter oss, Hans Fredrik, blir det et virkelig ekteskap. Jeg leker ikke. Jeg har, som du vet, gjort det røde værelset til mitt sovekammer, men om fargen ikke tiltaler deg, står det grønne rommet ledig. Jeg er villig til å la deg velge hvor vi skal sove.

Han hadde vært nødt til å høre det fra henne. Noe i ham hadde vært usikker på om hun var villig til å gå så langt. Nå hadde hun bekreftet at hun ville det. Hun lekte ikke. Hun var et pokker til fruentimmer! Hans Fredrik kunne gjerne ha sagt ja der og da, men han var fortsatt nysgjerrig på hva som lå under dette.

– Hva venter du deg ellers? spurte han. – Bortsett fra at vi skal dele seng, Ivanova . . .

Vanda lot seg ikke merke med den ertende undertonen hans. Hun nektet å la tankene drive dit hans allerede var: – Jeg vil at vi fortsetter driften av handelen som vi har gjort så langt. At vi begge har innflytelse og rett til å bestemme. At den ene ikke gjør noe den andre er uenig i. At jeg ikke bare er din hustru, men også din forretningspartner fortsatt. For all fremtid. At vi begge har rett til å signere på vegne av handelen – på vegne av Huset Arent. Og at vi beholder navnet på handelen.

Hans Fredrik nikket. Hun var ikke urimelig. Huset Arent var så godt innarbeidet at det aldri ville falt ham inn å endre det. Men han kunne ikke la henne diktere ham blindt. Det var han som var handelsmannen: – Jeg vil ikke ha deg vasende omkring i butikken. Du er ingen krambodspringerske. Slett ikke hvis du blir min hustru.

– Nei vel, sa Vanda og godtok det uten antydninger til innsigelser. Hans Fredrik funderte på om han var blitt lurt, om hun hadde forutsett at han ville kreve det. Men hvordan kunne hun?

– Og du mister navnet til Joachim. Du vil ikke lenger hete Arent. Han holdt blikket hennes. Slik var loven. Det var ingen pardon, ikke engang for henne.

Vanda knep sammen leppene. Hun sa ikke noe.

– Jeg kan ikke ha en hustru som bærer navnet til en annen mann, om han er aldri så mye død. Heller ikke som mellomnavn. Hans Fredrik så på henne. Hun likte det ikke, men hun kom til å godta det. Han kjente det på seg. Og han kunne hjelpe henne litt på vei: – Jeg kan ta min fars tyske familienavn. Jeg har rett til det, vet du.

– Hintze . . . Vanda smilte blekt. Det var merkelig at hun skulle få bære det som sitt eget, etter all spotten hun forbandt med nettopp dette navnet. Sasja kom til å bli rasende.

– Og jeg blir verge for døtrene dine. Hans Fredrik kjente seg sterk. Han så at hun ga seg. De var to om å stille krav, og begge kunne ikke få alt de ville. Det gjaldt å presse hardest på der det gjaldt som mest. Han orket ikke å mase om det som ikke hadde noen betydning.

– Det passer seg ikke at en av våre argeste konkurrenter er lagverge for dine barn etter at vi blir ektefolk, fastholdt han.

Vanda ville helst ha unngått det. Men hun kunne gi ham såpass. Under en forutsetning: – Men døtrene mine skal fortsatt hete Arent!

– Selvsagt! Hans Fredrik måtte le av Vandas standhaftighet. Han hadde ikke tenkt å stjele til seg det som var hennes barns arv. Han hadde halve handelen. Hun forvaltet bare døtrenes halvpart. De kom til å bli voksne og gifte seg og miste navnet Arent – og da ville Vanda bare være hans hustru, uten innflytelse og rett til å signere på vegne av Huset Arent. Han så fremover. Det var hans styrke.

– Jeg kan leve med det, sa hun.

Han nikket. – Jeg også.

– Men jeg vil ha alt skriftlig. Vi skal ha en ektepakt, Hans Fredrik. Hvis vi gjør alvor av det. Joachim og jeg hadde det.

– Så skal vi ikke gjøre det på noen uslere måte, sa Hans Fredrik glatt. Det var slett ikke som han hadde tenkt seg det, men det kom til å bli bra. Når hun var hans hustru, var det ingen andre som hadde mulighet til å vinne henne. Han kunne fortsatt stjele seg bak forsvarsverkene hennes. Vanda trodde nok at dette bare kom til å bli tuftet på fornuft, men en dag skulle hun se på ham med et forelsket blikk. En dag skulle det bli det ekteskapet han hadde drømt om den vinteren da han glemte hvem han var og hva han hadde forpliktet seg til. Alt skulle bli bra.

– Du synes altså at det er en god tanke? Ekteskapet? Du vil det? spurte Vanda. Han hadde så godt som sagt ja, men hun ville ikke ta noe for gitt. Hun ville høre det så de ikke misforsto hverandre. Dette var den viktigste avgjørelsen hun hadde tatt på lenge. Og det fór gjennom henne at det var godt at Sasja ikke hadde rukket å komme til Tromsø. Han ville ikke ha tillatt henne å gjøre dette.

– Jeg synes det lyder fornuftig, sa Hans Fredrik og unnlot å vise seg så opprømt og ivrig som han kjente seg. Å leve sammen med Vanda ville være som å forhandle om priser og frakter med de djerveste av hans likemenn. I det minste i begynnelsen. Men forsvarsverkene hennes ville falle. Hun var en kvinne. Naturligvis ville de falle.

– Når synes du at vi skal kunngjøre vår forlovelse? la han til.

Vanda trakk pusten dypt. Nå kunne hun ta det litt roligere. Nå hastet det ikke. Amalie skulle være her en god stund. Og når hun reiste fra Tromsø, kom hun ikke tilbake før til neste sommer. Vanda hadde vunnet all den tiden hun trengte. Nå kunne de gjøre alt i riktig rekkefølge. De ville følges av mange øyne, siden de begge hadde en posisjon å ta vare på. De skulle ikke trekke hverandre ned – de skulle klatre sammen. Sterke. De skulle stige frem der de hørte hjemme, blant byens mest kondisjonerte og innflytelsesrike mennesker. De skulle bane veien for pikene.

– Ikke før min far og Sasja kommer, svarte Vanda rolig. Dette var det opp til henne å bestemme. Hans Fredrik ville ikke gjøre det vanskelig for henne, og bryllupet kom til å bli helt som hun ville ha det. Vanda kom til å tenke på faren og brødrene. Det verste ville være å forklare det for Sasja. Han ville nok snakke hull i hodet på henne for å få henne til å forandre mening, men til slutt ville han godta at hun allerede hadde forpliktet seg. Å trekke seg fra det, ville være æreløst – også for en kvinne. De var stolte i familien Smetanin. Og uansett hvor mye de ville være imot dette, fikk hun seg ikke til å begynne resten av sitt liv uten at de var til stede.

– Gikk dere ut fra Arkhangelsk samtidig? Ligger de langt etter dere?

– De la til havn i Vardø, sa Vanda. – De kommer snart. Jeg gir et selskap for Amalie og Anton. Et ball neste helg. Da kan vi kunngjøre det. Så lar vi dem lyse for oss for første gang i kirken til søndagen etter det.

– Og ingen skal vite noe før dette? Hans Fredrik hevet øyenbrynene og lot til å more seg.

– Hvem har du tenkt å fortelle det til? spurte Vanda mistenksomt. – Du har ikke lovet en av de unge pikene noe, har du?

– Jeg lover aldri noe, sa han lett og smilte bredt. Hun var skarp. Hvis han skulle gjøre noen sprell etter at de var gift, fikk han skjule sporene godt. Hun ville sikkert aldri tilgi ham dersom hun grep ham i å bedra henne. Men kanskje ville han ikke være fristet til det når han levde sammen med Vanda. Hun var en god handfull, og Hans Fredrik kunne ikke komme på noen han attrådde mer enn henne. Vanda var verd å vente på. Hun ville være verd å ha også. Hun ville være alt han trengte.

– Er du sjalu, Ivanova? spurte han. – Jeg trodde ikke at det skulle være følelser mellom oss allerede! Kanskje du aldri sluttet å være betatt av meg?

Vanda kjente at hun ble sint. Han skulle bare ha visst hvor nær han var ved å ødelegge for dem begge ved sine ubetenksomme bemerkninger.

– En av forutsetningene for et ekteskap mellom oss, Hansi, sa hun kjølig, – er at vi glemmer det som var mellom oss. At det noensinne var noe mellom oss. Det blir ikke noe ekteskap hvis du forteller noen at vi var . . . forlovet på et slags vis da du var i Arkhangelsk.

Hans Fredrik visste ikke hvorfor det gjorde henne så opprørt. Han hadde sagt det i en spøk. Kanskje trodde hun at ryktet hennes ville bli ødelagt dersom folk i Tromsø fikk vite at enkemadam Arent hadde en fortid – at hun ikke hadde vært noen kysk og urørt jomfru da Joachim, heldiggrisen, fant henne. Men han var heller ikke interessert i at hans fremtidige kone skulle ha noen dunkel fortid. Hennes gode omdømme i byen var noe som ville kaste glans over ham. Når hun ble hans hustru, ville de dørene som sto åpne for henne, være like åpne for ham. Hans Fredrik kunne ikke forstå annet enn at han var den som tjente mest på et ekteskap mellom dem.

– Hemmeligheten om din skammelige ungpiketid er trygg hos meg, skatt, sa han og var gravalvorlig. – Jeg må selvsagt tilstå at jeg kjente deg, men at jeg ikke hadde vett nok til svermerier. Jeg vil bli trodd om jeg forteller at det var umulig å bane seg vei blant alle beundrerne dine. Han satte opp en uskyldig mine: – Jeg hadde jo dessuten en kjæreste som ventet på meg i Tromsø.

Vanda skar tenner. Han kunne irritere på seg en gråstein. Men det gjorde ikke noe at han trodde han hadde overtaket. Hun kunne handtere Hans Fredrik. Hun kjente ham godt nok, så han kunne neppe overraske henne.

Han trodde ikke at hun hadde glemt. Hun hadde kalt ham Hansi. Det var bare falt ut av henne, uten at hun hadde tenkt seg om. Men Hans Fredrik sa ingenting. Ikke nå. Om hun siden satte seg på sin høye hest, kunne han komme til å nevne det. I en munter tone, selvsagt. Den som skulle kives med Vanda, måtte gjøre det med et smil om munnen.

– Så er vi enige, sa han. Det hadde selvsagt vært passende med et kyss for å besegle avgjørelsen som var falt mellom dem, men Hans Fredrik følte at det ikke ville være særlig klokt. Han hadde ventet lenge på henne. Han kunne vente litt til. Og det skadet ikke å overraske henne.

– Fint. Vanda reiste seg.

Hans Fredrik husket brevene som var mer til henne enn til handelen. Han fant dem delvis begravet under andre papirer, og han fikk gitt dem til henne før hun rakk å åpne døren ut mot kramboden.

– Korrespondanse, sa han. – Hyggelige epistler fra grossereren i Hamburg. Han er fortsatt rørende betatt av deg. Og noe fra denne verftseieren i Newcastle. Og vi må diskutere om vi skal styrke våre forbindelser til Finnmark . . .

Vanda hevet brynene spørrende.

– Det er et brev fra Lukas Isaksen der også, forklarte Hans Fredrik. – Jeg har en følelse av at han kan bli en viktig mann å holde kontakt med. Han har allerede en forbindelse til oss, og det bør vi utnytte. Kanskje jeg burde ta en tur østover.

Vanda forsto fremdeles ikke.

– Det er han som er handelsmann nå. Spanjolen, sa Hans Fredrik. – Han skriver at hans hustru døde i januar. Jeg sendte et kondolansebrev på vegne av oss begge. Jeg vet at du var glad i henne.

Vanda klemte om brevbunken. Hun så skriften til Lukas. Hun visste ikke om hun orket å lese dette brevet. Han var altså alene nå. Enkemann. Og hun hadde ikke visst om det. Hun hadde seilt forbi Vardø.

Men det ville ikke ha gjort noen forskjell om de hadde lagt til kai der. Det ville ikke ha gjort noen forskjell om hun hadde visst.

